**Feljegyzés**

**a Szántó Piroska Emléklakásról**

/személyes látogatás: 2013. 05. 23./

**Az ingatlan elhelyezkedése:**

* az ingatlan címe: Budapest I. kerület Várkert rakpart 17. I. emelet 5.
* további információ:

Az ingatlan az Erzsébet-híd budai hídfőjétől kb. 3-4 perc sétával érhető el. Tömegközlekedési eszközökkel jól megközelíthető, személygépkocsi parkolása a közelben biztosított.

**Tulajdonviszonyok a 2013. 05. 28-án kiadott tulajdoni lap alapján:**

* az ingatlan tulajdonosa: Magyar Állam
* az ingatlan vagyonkezelője: Magyar Nemzeti Vagyonkezelő ZRT
* az épület társasházként minősített

**Az ingatlan megközelítése:**

* A Szántó Piroska Emléklakás kiállítóterei az utcafrontról külön bejáraton keresztül közelíthető meg a látogatók számára. Akadálymentesítés nem történt.
* A vendéglakás az utcafront felől külön bejáraton keresztül közelíthető meg. A lépcsőház műszaki és esztétikai állapota rossz. Ebben a lépcsőházban lift is található, így a mozgáskorlátozott látogatók is megközelíthetik a kiállítóteret.

**A Szántó Piroska Emléklakás:**

* A vendégek számára kialakított bejáraton át egy emeletnyi lépcsőház vezet a kiállítóterekbe. A lépcsőházban Szántó Piroska és Vass István életéről szóló fotókiállítás, valamint írásos dokumentumok találhatók. A lépcsőház állapota jó, gondozott.
* A látogatók a lépcsőházból egy 7m²-es előtéren át jutnak a kiállítótérként használt négy szobába. A szobák egymásba nyílnak, ezért a kiállítótér körbejárható. Az első szoba 28m², amelyben Szántó Piroska festményei találhatók, illetve az üvegtárlóban a művészpár kitüntetései. A második (40m²) és a harmadik (44 m²) szoba a Duna partra néz (Erzsébet-híd, Parlament, stb.) Vass István dolgozószobájának, illetve Szántó Piroska műtermének bútoraival, személyes tárgyaival, festményeivel került kialakításra. A negyedik (23 m²) szobában időszaki kiállítások kerültek megrendezésre.
* A negyedik szoba mellett egy 11 m²-es raktárhelyiség található, amelyben a rendezvényeket kiszolgáló eszközöket helyezték el. (székek, stb.) – Sajnos ez a helység beázik, a felső szomszéd (idős hölgy fürdőszobájában vízszivárgás)
* A lakás nem szorul felújításra a faredőnyök kivételével. (Csak két ablakon működik a redőny.) **Szükséges a redőnyök cseréje.** A korábbi vizsgálat szerint a Duna felől érkező szélviszonyok miatt műanyagból készült redőny nem alkalmas, csak a hagyományos faredőny.
* Az előtérből nyíló mellékhelyiséget mind a látogatók, mind a vendéglakásban tartózkodók használhatják. **A mellékhelyiség felújítása szükséges.**
* A kiállítótér és a vendéglakás az előtér lépcsőházi és az első szoba felől különíthető el egymástól az ajtók zárásával.

**Vendéglakás:**

* A vendéglakás egy 11,6m²-es konyhából, egy 8,1m²-es hálóhelyiségből és egy 1,76m²-es zuhanyzóból áll. **Vendéglakásként akkor használható, amennyiben a hálóhelyiség mérete növelhető, a bútorzat és a burkolatok cserére kerülnek. A zuhanyzó felújítása szükséges.**

**Közművek:**

* A gázszolgáltatás nem működik, mivel a kazánt és a gázórát a gázmű leszerelte biztonsági okokból. **Szükséges a kémény bélelésének kiépítése a teljes lakás belmagasságában, a gázkazán cseréje, beüzemelése.** A2012-ben kért árajánlat alapján ez 1,5 millió Ft lett volna. A kiállítóhely használatát 2012 novembere óta a tűzoltóság és a gázmű nem engedélyezi.
* A teljes lakás és kiállítótér villamos berendezései a kiállítás megnyitása óta nem kerültek felülvizsgálatra, ezért mielőbb **szükséges ezek érintésvédelmi és tűzvédelmi felülvizsgálata, a megállapított hiányosságok megszüntetése.**

**Szakmai tevékenység:**

* Az állandó tárlaton kívül időszaki képzőművészeti kiállítások, közművelődési programok (irodalmi estek, kamarakoncertek), valamint a Vasiak Budapesti Baráti Körének rendezvényei kerülnek megrendezésre. A művészeti, közművelődési rendezvényeken kívül a helyet bérbe adják különböző rendezvények részére.

**Személyi kérdés:**

* A gondnok, takarító, pénztáros, rendezvényszervezői munkakörben foglalkoztatott 1 fő 2012. év végétől nyugállományba vonult, mivel az épület bezárásra került. A foglalkoztatott korábban a művészházaspár házvezetőnője volt, ezért a legnagyobb odaadással viseltetik az ingatlannal, a hagyatékkal szemben. Jelenleg orvosi kezelésre szorul, ezért a személyes látogatásunkkor lánya tájékoztatott bennünket az épületről, annak műszaki állapotáról és a rendezvényekről.
* A folyamatos nyitva tartás érdekében szükséges megoldani a személyzeti kérdést, amelyet elsősorban a jelenlegi gondnoknővel és családjával célszerű folytatni.

**Jövőbeli elképzelések:**

* A korábban szervezett programokat a jövőben is érdemes folytatni. Szombathely a lakás kedvező fekvését, 40-50 fő befogadóképességét kihasználva országos rendezvényeinek, eseményeinek sajtótájékoztatójára használhatná. A hely alkalmas arra, hogy folyamatosan jelen legyen városunk kulturális és idegenforgalmi, alkalmanként gasztronómiai kínálatával. Tárgyalások, megbeszélések zavartalan lebonyolítására is alkalmas.

**Elvégzendő feladatok:**

* kémény bélelésének kiépítése
* gázkazán cseréje, beüzemelése
* villamos berendezések érintésvédelmi és tűzvédelmi felülvizsgálata, a megállapított hiányosságok megszüntetése.
* redőnyök cseréje
* mellékhelyiség felújítása
* zuhanyzó felújítása
* vendéglakás felújítása, átalakítása, berendezése

A fent vázolt munkálatok tervezése, lebonyolítása becslések szerint kb. 5-6 millió Ft-ot igényelne. Tekintettel arra, hogy az ingatlan a Magyar Államé, amelynek vagyonkezelője a Magyar Nemzeti Vagyonkezelő ZRT, a felújítást az MNV ZRT-nél szükséges kezdeményezni.

Szombathely, 2013. május 28.

Czenki Zsuzsanna Csapláros Andrea

Kulturális Iroda Savaria MHV Múzeum

irodavezető múzeumigazgató